Cygnus OB2 is ’n OB-assosiasie en die tuiste van sommige van die swaarste en helderste sterre bekend, insluitende die vermeende ligsterk blou veranderlike Cygnus OB2-12. Dit bevat ook een van die grootste bekende sterre, NML Cygni. Die streek lê in ’n groter stervormingsgebied bekend as Cygnus-X, wat by radiogolflengtes een van die helderste voorwerpe in die lug is. Die streek is sowat 4 700 ligjare van die Aarde af in die sterrebeeld Swaan. Die jong swerm is een van die grootstes bekend, meer as 10 keer so swaar as die Orionnewel, wat maklik met die blote oog gesien kan word, maar dit word verberg deur ’n massiewe donker stoflaan bekend as die Cygnus-rif. Dit is dus moeilik om sy eienskappe te bepaal, al is hy so groot. Die geraamde getal swaar sterre wissel van 50 tot 100 Klas O-sterre en sy totale massa word geraam op (4-10)×104 sonmassas, of 3×104 sonmassas volgens ’n ander ondersoek. Onlangse opnames, wat wissel van radio- tot X-straal-golflengtes, is gedoen om te probeer verstaan hoe die prosesse van ster- en planeetvorming op so ’n groot skaal plaasvind.